**"מצפן מורשת"**

**המארב של כוח טייגר  
על הגנת המדינה, משמעת ומקצועיות**

***"את הפלוגה... אתה צריך לאמן אותה ולהכין אותה, וזה מה שעשיתי." (מאיר זמיר, מפקד פלוגה ג')***

**תקציר האירוע:**  
כוח טייגר היה הכינוי של פלוגת טנקים ג' בגדוד 82 בחטיבה בפיקודו של סרן מאיר זמיר.

כמה חודשים לפני מלחמת יום הכיפורים ביצעה הפלוגה תעסוקה מבצעית בצפון רמת הגולן. בסיום התעסוקה המבצעית חזרה הפלוגה לסיני וכמה ימים לפני פרוץ מלחמת יום הכיפורים הוקפצה הפלוגה שוב לצפון רמת הגולן.

ביום הכיפורים החלה הפגזה של מטוסים סורים על רמת הגולן. הפלוגה החלה לנוע תוך כדי ירי לעבר המטוסים הסורים. הפלוגה קיבלה פקודה לנוע דרומה על מנת לסייע לאחד המוצבים שהותקף על ידי כוחות סוריים. הפלוגה הגיעה למוצב 110 והפגיזה אותו מבחוץ וכך הניסה את הכוחות הסורים.

לאחר הקרב על מוצב 110 בלילה קיבל הכוח פקודה לנוע דרומה על מנת לעצור כוח טנקים של האויב. כשהטנקים של האויב התקרבו לפלוגה, עצר זמיר את הכוח והחל לארגן את הכוח למארב.

הטנקים הסתדרו במארב, כשהטנקים כבויים וללא אורות. רק כשהטנקים הסורים התקרבו פתח הכוח באש לעברם. הטנקים הסורים שלא נפגעו ממכת האש הראשונה נסוגו לתוך שטח ההריגה, שם פתח אורי סגל, מ"מ 1, זרקור, וכך יכל הכוח לכוון לעבר הטנקים הסורים.

בסיום הלחימה, בלילה הראשון של הלחימה במלחמת יום הכיפורים, הצליח כוח טייגר לעצור את ההתקדמות של חטיבה משוריינת סורית.

לסרן מאיר זמיר הוענק עיטור העוז על הנהגת פלוגתו בתבונה ואומץ לב תוך גרימת אבדות קשות לאויב ושמירה על שלמות הכוח.

**שאלות לדיון:**

* אילו ערכים הניעו את מאיר זמיר ואת חיילי פלוגת 'כוח טייגר'? כיצד ערכים אלו באים לידי ביטוי בעשייה שלכם?
* *"תורגלנו ותירגלנו כל הזמן, בצורה תדירה ורציפה". (אורי סגל, מ"מ 1)*

מהי החשיבות של האימון עבור הצלחת המשימה?  
שתפו במקרה בו אימון/ תכנון מקדים סייע לכם להצלחת המשימה.

**סיכום מפקד:**

* *"את הפלוגה עצמה אי אפשר לבחור, אתה מקבל אותה, אתה צריך לאמן אותה ולהכין אותה, וזה מה שעשיתי." (מאיר זמיר, מ"פ ג')*

מאיר זמיר פעל מתוך תחושת **אחריות** כלפי המשימה וכלפי חייליו, תוך **דבקות בכל המשימות** שקיבל במהלך הלחימה. חיילי הפלוגה **הגנו על המדינה, אזרחיה ותושביה**, בכך שהצליחו לעצור את חטיבת השריון הסורית ומנעו את התקדמותה לתוך שטח מדינת ישראל.

* *"הגדולה של זמיר הייתה ביכולת שלו לקחת את מה שכתוב בספר, את התורה (הצבאית) וליישם אותה בשטח". (אורי סגל, מ"מ 1)*

הלוחמים התאמנו ללחימה, ובפרט ללחימה בגזרת רמת הגולן בה ביצעו תעסוקה בעבר. **המקצוענות**, הדייקנות והירידה לפרטים **לשם ביצוע המשימה**, אותה הם תרגלו באימון, הוכיחו את עצמם בתכנון וביצוע המארב. המקצועיות אינה באה לידי ביטוי רק בפעולה עצמה, אלא היא תוצאה של למידה והכנה.

**המשמעת** שהייתה בפלוגה תרמה גם היא לביצוע המשימה. החיילים והמפקדים מילאו בדיוק אחר הפקודות של זמיר, וכך הצליחו לבצע את המארב ולעצור את הטנקים הסורים.